钦定古今图书集成/明伦汇编/氏族典/第074卷 > 朱廷立
## 钦定古今图书集成/明伦汇编/氏族典/第074卷 > 朱廷立

按《通山县志》：“廷立，字子礼，号两厓，伯骥子。受学王阳
明先生，登嘉靖癸未进士。其为学闳深奥衍，雄浑博
大。初令诸暨，己丑榷两淮盐政，岁课增百七十馀万。
肃皇赐玺书褒之。辛卯，巡顺天，督修河道，功成，四川
土裔乱，廷立战平之。捷闻，赐金币。未几，忤时宰，遂闲
住。乙未，诏复官，督北畿学政，倡正学，精藻鉴，人称朱夫子”云。丁酉，升南京太仆卿。以母老乞归养。丙午，起
都察院右佥都御史。持风纪，人不敢干以私。丁未，升
大理寺卿、工部右侍郎，转礼部归。